

 				
                                          

      


ПРАВИЛА ЗА РАБОТА С
ПОТРЕБИТЕЛИТЕ НА „ГАЗТРЕЙД СЛИВЕН” ЕООД
За територията на община Сливен

(съгласно лицензия № Л-432-12 от 16.02.2015г.)
                                               

      





 
                                                







Част I
Общи разпоредби
Чл. 1. „Газтрейд Сливен “ ЕООД осъществява дейността си като краен снабдител на природен газ за територията на община Сливен, въз основа на притежавана от него Лицензия № Л-432-12 от 16.02.2015г., издадена от Държавната комисия за енергийно и водно регулиране (ДКЕВР), с решение № Л-432 от 16.02.2015; 
Чл. 2. „Газтрейд Сливен“ ЕООД осъществява и дейност по разпределите на природен газ за територията на община Сливен, въз основа на притежавана от него Лицензия № Л-432-08 от 16.02.2015г., издадена от Държавната комисия за енергийно и водно регулиране (ДКЕВР), с решение № Л-432 от 16.02.2015; 
Чл. 3. Настоящите Правила за работа с потребителите са разработени от „Газтрейд Сливен “ ЕООД на основание чл. 38в, ал. 1 от Закона за енергетиката (ЗЕ) и са част от цялостната политика на „Газтрейд Сливен“ ЕООД за работа с клиентите, която съдържа широк набор от вътрешни правила, процеси и процедури за работа с клиентите в съответствие с действащото законодателство.
Чл. 4. „Газтрейд Сливен“ ЕООД извършва дейността си в съответствие с изискванията на издадените му лицензии, посочени по-горе, и действащото законодателство в интерес на обществото и на отделните клиенти, при спазване на принципите на публичност, равнопоставеност и прозрачност.
Чл. 5. С настоящите Правила за работа с потребители се урежда редът и сроковете за получаване, разглеждане, проверка и отговор на подадените жалби, сигнали и предложения, формата на данните за потреблението и процедурата, по която „Газтрейд Сливен“ ЕООД и клиентите получават достъп до тях.
Чл. 6. Дружеството осъществява дейността си по разпределение (пренос по газоразпределителната мрежа) и доставка на природен газ по регулирани от КЕВР цени и съгласно общи условия – Общи условия на договорите за доставка на природен газ от краен снабдител и Общи условия на договорите за пренос на природен газ по газоразпределителната мрежа – одобрени от КЕВР.
Чл. 7. Общите условия на договорите за доставка на природен газ от краен снабдител и Общите условия на договорите за пренос на природен газ по газоразпределителната мрежа са одобрени от КЕВР и публикувани на интернет страницата на „Газтрейд Сливен“ ЕООД (http://www.gaztrade-sliven.com), както и са на разположение на клиентите в офиса на дружеството на ул. „Драган Цанков“ №2, в гр. Сливен.
Чл. 8. Клиентите могат да получат информация по всички интересуващи ги въпроси, свързани с разпределението и доставката на природен газ на интернет страницата на „Газтрейд Сливен“ ЕООД (http://www.gaztrade-sliven.com), в офиса на дружеството и на на телефон: 044/ 66 24 81 или 0886 390 291 (Главен Инженер).
Чл. 9. „Газтрейд Сливен“ ЕООД поддържа информационна база данни относно всички свои клиенти, в която събира и съхранява информация относно: (а) потребени количества природен газ; (б) цена на природния газ; (в) суми за потребен природен газ; (г) местоположение на обекта на клиента. дружеството предоставя на клиентите при поискване справки от съхраняваната от него информация за клиента, поискал същата.
Чл. 10. „Газтрейд Сливен“ ЕООД  поддържа регистър относно:
1. жалбите, сигналите и предложенията на клиентите;
2. отговори на подадените жалби, сигнали и предложения.
Част II
Ред за разглеждане на молби, жалби, сигнали и предложения на клиентите
Чл.11./1/. В случай на неизпълнение на задължения от страна на „Газтрейд Сливен“ ЕООД, клиентът има право да предяви претенциите си, като подаде в писмен вид молба, жалба, сигнал и предложение в офиса на дружеството. Молбите, жалбите, сигналите и предложенията се изпращат по пощата на обявените публично адреси за кореспонденция, посочения електронен адрес или се представят на ръка в офиса на „Газтрейд Сливен“ ЕООД , на ул. Драган Цанков №2, в гр. Сливен
/2/. Всяка постъпила молба, жалба, сигнал и предложение се регистрира в специална за целта книга-регистър в деловодството на „Газтрейд Сливен“ ЕООД, а информацията от нея се съхранява и на магнитен носител. Документацията относно всички жалби, молби и предложения, както и отговорите по тях се съхранява за период най-малко 3 (три) години от приключване на преписката, доколкото не е определен друг срок съгласно действащото законодателство.
Чл. 12. Молбата, сигнала, жалбата или предложението трябва да отговаря на следните изисквания:
1. да е написана на български език;
2. да са посочени името и адресът на титуляра на газоснабдения имот;
3. да е посочено в какво се състои искането;
4. да са изложени обстоятелствата по случая и да са представени доказателства, ако подателят разполага с такива;
5. да е подписана от подателя или от упълномощен негов представител.
Чл.13./1/. След завеждане в регистъра на съответното деловодство, получените молби, жалби, сигнали и предложения на клиентите, се резолират незабавно до компетентните служители на „Газтрейд Сливен“ ЕООД за проучване и подготовка на отговор, или ако е необходимо се представят на Управителя на дружеството в срок от 15 (петнадесет) календарни дни.
/2/. При поискване, всеки подател на писмени молби, жалби, сигнали и предложения до структурите на „Газтрейд Сливен“ ЕООД, получава от деловодството талон с вписан в него входящ номер на подадения документ, който служи като доказателство за спазване на регламентираните срокове за получаване на отговор.
Чл.14./1/. Компетентните за проучването и проверката на подадените молби, жалби, сигнали и предложения служители при постъпване на всяка молба, жалба, сигнал или предложение, разясняват на подателя неговите права и задължения, в съответствие с действащото законодателство.
/2/. Подателят на молба, жалба, сигнал или предложение е длъжен да съдейства на компетентния служител и да му предостави, за изясняване на фактите и обстоятелствата, всички необходими документи и сведения в тази връзка.
/3/. Задължение на компетентните служители е да проверяват на място всяка изпратена жалба, сигнал или предложение.
Чл. 15. „Газтрейд Сливен“ ЕООД разглежда и решава в предвидения срок постъпилите молби, жалби, предложения и сигнали на крайни потребители, свързани с:
1. прилагането на Общите условия на договорите за доставка на природен газ от краен снабдител и Общите условия на договорите за пренос на природен газ по газоразпределителната мрежа;
2. отчетените данни от газоизмервателния прибор (разходомер);
3. прилагането на цените на природния газ;
4. качеството на газоснабдяване;
5. данните на клиента;
6. други случаи, касаещи доставката, разпределението, потреблението и заплащането на природен газ.
Чл. 16./1/. Отговорите на заведените в съответните деловодства молби, жалби, сигнали и предложения на клиентите се изготвят в писмен вид и се изпращат по пощата на посочения от подателя адрес за сметка на „Газтрейд Сливен“ ЕООД .
/2/. Право на подпис под официалната кореспонденция на „Газтрейд Сливен“ ЕООД имат Управителя на дружеството и изрично упълномощените от него служители на дружеството, със съответното нотариално заверено пълномощно.
Чл. 17./1/. Срокът в който „Газтрейд Сливен“ ЕООД е длъжно да отговори писмено на заведените в съответните деловодства молби, жалби, сигнали и предложения на клиенти е 20 (двадесет) календарни дни, считано от датата на завеждането им.
/2/. Изключение от посочения в ал.1 срок се допуска за молби, жалби, сигнали и предложения на клиенти, за чиито отговори е необходимо да бъдат вземани решения от колективните управителни органи на дружеството-майка „Газтрейд Сливен - 2016“ ЕАД. Срокът, в който се изпраща отговор на подателя в този случай е 20 /двадесет/ календарни дни след провеждане заседанието на колективния орган на „Газтрейд Сливен - 2016“ ЕАД, на което същите са били разгледани, но не повече от 3 /три/ месеца от постъпването им.
/3/. При жалби, свързани с неточно измерване или с безопасността на доставката на природен газ, компетентните служители на „Газтрейд Сливен“ ЕООД  са длъжни да отговорят незабавно.
/4/. Когато по молба, жалба, сигнал или предложение не е нужно да се извърши проверка решението се взема в 7 (седем) дневен срок от датата на регистрация.
Чл. 18./1/. Когато уважат молба, жалба, сигнал или предложение, компетентните служители на „Газтрейд Сливен“ ЕООД вземат незабавни мерки за отстраняване на допуснатото нарушение или неточност, за което уведомяват подателя писмено.
/2/. Решението по ал. 1 се изпълнява в едномесечен срок от датата на вземането му, като при необходимост от удължаване на срока за изпълнение, се изпраща писмено съобщение до подателя.
/3/. Когато подадена молба, жалба, сигнал или предложение не бъде уважена на подателя се съобщават в писмен вид съображенията за това.
/4/. Когато с решението се засягат права на други клиенти, те се уведомяват за това писмено.
Чл. 19./1/. В писмените отговори на постъпили молби, жалби, сигнали и предложения от клиентите, „Газтрейд Сливен“ ЕООД има право да предписва извършване на задължителни действия от страна на клиенти в рамките на определената му от действащото законодателство компетентност, свързани с безопасното и безаварийното функциониране на газоразпределителната мрежа, газовите инсталации, съоръженията и уредите, работещи с природен газ.
/2/. Сроковете за извършване на предписаните задължителни действия от страна на клиентите се определят в зависимост от вида и характера на тези действия, но същите не могат да довеждат до нарушаване на принципа за недискриминация при газоснабдяването на определен тип клиенти.
Чл. 20. В случай, че клиентът не е удовлетворен от отговора и предприетите мерки на „Газтрейд Сливен“ ЕООД, има право да подаде жалба до регулаторния орган - КЕВР в съответствие със ЗЕ и Наредба № 3 за лицензиране на дейностите в енергетиката, чрез „Газтрейд Сливен“ ЕООД, който изпраща копие от цялата преписка по случая с приложени доказателства в 3 (три) дневен срок.
Настоящите Правила за работа с потребителите са приети с Решение по Протокол № ........../.............20.....г. на Едноличния собственик на капитала на „Газтрейд Сливен“ ЕООД  и одобрени с Решение ……………………. на КЕВР, на основание чл. 38в, ал. 1, от Закона за енергетиката. Част I

